1. ปัจจัยความเสี่ยง

1.1 การป้องกันความเสี่ยงที่สินทรัพย์อาจจะด้อยค่าลง

1.1.1 เบี้ยประกันภัยค้างรับ

บริษัทฯ มีเบี้ยประกันภัยค้างรับ ณ วันที่ 31 ธันวาคม 2551 จำนวน 213.07 ล้านบาท
ซึ่งได้ติดตามอย่างใกล้ชิดให้ลูกหนี้ชำระเงิน เพื่อป้องกันมิให้เบี้ยประกันภัยค้างรับด้อยค่าลง
ทำให้อายุของเบี้ยประกัน ภัยค้างรับสุทธิลดลงจาก 68 วัน ณ สิ้นปี 2550 เป็น 65 วัน ณ สิ้นปี
2551

บริษัทฯ มีค่าเผื่อหนี้สงสัยจะสูญสำหรับเบี้ยประกันภัยค้างรับเมื่อสิ้นปี 2551 จำนวน 31.66 ล้านบาท
ซึ่งต่ำกว่ากับปีที่ผ่านมาที่เท่ากับ 44.23 ล้านบาท เนื่องจากได้รับชำระเงินจากลูกหนี้ที่บริษัทฯ
ตั้งค่าเผื่อหนี้สงสัยจะสูญไปแล้ว

1.1.2 เงินลงทุนในหลักทรัพย์

เงินลงทุนในหลักทรัพย์ ประกอบด้วย พันธบัตร, หุ้นทุน, หุ้นกู้, ตั๋วเงิน และหลักทรัพย์อื่น
มีมูลค่ายุติธรรม (Fair Value) จำนวน 806.18 ล้านบาท
ค่าเผื่อการลดราคาของหลักทรัพย์มีจำนวน 78.06 ล้านบาท มากกว่าปีที่ผ่านมาเป็นจำนวน 73.50
ล้านบาท เพราะหุ้นในตลาดหลักทรัพย์แห่งประเทศไทยมีราคาต่ำลง

คณะกรรมการลงทุนของบริษัทฯ
ได้ติดตามความเคลื่อนไหวของอัตราดอกเบี้ยและภาวะเศรษฐกิจการเงินอย่างใกล้ชิด
โดยกำหนดนโยบายในการลงทุนด้วยความระมัดระวัง เพื่อป้องกันมิให้การเปลี่ยน
แปลงของสภาวะเศรษฐกิจส่งผลทำให้มูลค่าทรัพย์สินของบริษัทฯ ผันผวนเกินกว่าที่ควรจะเป็น

1.1.3 ลูกหนี้เงินกู้

เงินให้กู้ยืมสุทธิเมื่อสิ้นปี 2551 มีจำนวน 15.96 ล้านบาท บริษัทฯ
มีนโยบายที่จะให้สินเชื่อด้วยความระมัดระวัง ติดตามลูกหนี้ที่ค้างชำระให้ชำระเงิน

ค่าเผื่อหนี้สงสัยจะสูญสำหรับลูกหนี้เงินให้กู้ ณ สิ้นปี 2551 มีจำนวน 0.91 ล้านบาท ซึ่งลดลงจำนวน
8.77 ล้านบาท เนื่องจากได้รับชำระหนี้จากลูกหนี้ที่บริษัทฯ ตั้งค่าเผื่อหนี้สงสัยจะสูญไปแล้ว

บริษัทฯ ตั้งค่าเผื่อหนี้สงสัยจะสูญของลูกหนี้เบี้ยประกันภัยค้างรับ เงินให้กู้ และลูกหนี้อื่น ๆ
โดยได้ทบทวนอย่างสม่ำเสมอจากประสบการณ์ในการชำระหนี้ ฐานะการเงิน
และมูลค่าของหลักประกันของลูกหนี้ เพื่อสามารถที่จะตั้งค่าเผื่อหนี้สงสัยจะสูญเป็นจำนวนที่เพียงพอ
ลดความเสี่ยงที่ลูกหนี้จะเสื่อมค่าลงในอนาคต นอกจากนี้ บริษัทฯ
มีนโยบายที่จะประเมินราคาที่ดินทุกแปลง ที่ใช้เป็นหลักประกันหนี้ของลูกหนี้เงินกู้ที่ผิดนัดชำระเกินกว่า
12 เดือน ทุก 2 ปี ทั้งนี้ขึ้นอยู่กับภาวะเศรษฐกิจที่อาจเปลี่ยนแปลงในอนาคต

อนึ่งบริษัทฯ จัดตั้งคณะอนุกรรมการเร่งรัดหนี้ในปี 2547
เพื่อบริหารความเสี่ยงในการเก็บเบี้ยประกันภัยค้างรับ ทำหน้าที่กำกับดูแลการติดตามเร่งรัดลูกหนี้
ให้สามารถติดตามเร่งรัดลูกหนี้ได้อย่างมีประสิทธิภาพ และป้องกันมิให้บริษัทฯ
ได้รับความเสียหายที่อาจจะเกิดจากลูกหนี้ค้างชำระ

1.2 การบริหารความเสี่ยงที่เกิดจากธุรกิจประกันวินาศภัย

บริษัทฯ บริหารความเสี่ยงที่เกิดจากธุรกิจประกันวินาศภัย ดังต่อไปนี้

1.2.1 ออกแบบและพัฒนาผลิตภัณฑ์และกำหนดราคา โดยวิเคราะห์ต้นทุนผลิตภัณฑ์ ค่าใช้จ่าย
ดำเนินงาน ช่องทางการจำหน่าย และผลตอบแทนการลงทุน

1.2.2 พิจารณารับประกันภัยโดยมีการประเมินความเสี่ยง
และกำหนดอัตราเบี้ยประกันภัยให้เหมาะสมกับความเสี่ยง

1.2.3 จัดการค่าสินไหมทดแทนโดยตรวจสอบความเสียหาย ตั้งสำรองค่าสินไหมทดแทนให้พอเพียง
และจ่ายค่าสินไหมทดแทนตามเงื่อนไขความคุ้มครองอย่างรวดเร็วและเป็นธรรม

1.2.4 เอาประกันภัยต่อกับผู้รับประกันภัยต่อที่มีฐานะที่มั่นคง
และน่าเชื่อถือทั้งที่อยู่ในประเทศและต่างประเทศ
เพื่อให้มีความพร้อมที่จะจ่ายค่าสินไหมทดแทนขนาดใหญ่ได้
โดยไม่มีผลกระทบต่อความมั่นคงทางการเงินของบริษัทฯ

1.2.5 รักษาเงินกองทุนให้เพียงพอต่อการขยายธุรกิจ

1.2.6 ดำรงสภาพคล่องทางการเงินให้เพียงพอต่อการจ่ายค่าสินไหมทดแทน

1.2.7 ขยายงานด้านการตลาดที่มีคุณภาพ เพื่อให้บริษัทฯ เติบโตในลักษณะที่ยั่งยืน

1.2.8 พัฒนาเทคโนโลยีสารสนเทศโดยต่อเนื่อง เพื่อให้มีข้อมูลที่ถูกต้องและรวดเร็ว
สำหรับใช้ในการประกอบธุรกิจ

บริษัทฯ มีคณะอนุกรรมการบริหารความเสี่ยง ทำหน้าที่พิจารณา ติดตาม ประเมินผล
และพัฒนาระบบป้องกันความเสี่ยง
ซึ่งคณะอนุกรรมการบริหารความเสี่ยงจะทบทวนแผนบริหารความเสี่ยงในปี 2552
ให้เหมาะสมกับสถานการณ์ในปัจจุบันยิ่งขึ้น